Kemény vita Gyõzike új mûsoráról
Konfliktusok elõzik meg az RTL Klub új heti sorozatát, a Gyõzike-show-t. A csatorna azt állítja, a program úgy szórakoztat majd, hogy közben csökkenti a cigányokkal kapcsolatos negatív elõítéleteket, az egyik roma vezetõ szerint azonban a mûsor beharangozója nem ezt mutatja. A kisebbségi ombudsman, valamint a romák helyzetével foglalkozó több más szakember kockázatosnak tartja a vállalkozást, van, aki azt mondta, nem hatásvadász realityvel kellett volna kezdeni a cigányok fõmûsoridõs szerepeltetését.
Elõször fordul elõ, hogy magyarországi tévésorozat a legnézettebb idõsávban romák mindennapjait ábrázolja, amirõl - a produkció mûfaja és eddigi reklámjai alapján - többen úgy gondolják, rossz kezdet lehet.

 

Az RTL Klub néhány nap múlva induló realityje, a Gáspár Gyõzõ és családja életét bemutató Gyõzike-show elõzeteseit látva Horváth Aladár, a Roma Polgárjogi Alapítvány vezetõje azt mondta, ha a mûsor tartalma az ígéreteknek megfelelõen alakul, az tovább erõsítheti a cigányságról kialakult hamis képet. "Egy amerikai film jutott eszembe, amelyben a fekete fõszereplõ, Eddie Murphy úgy ér el sikert, hogy megfelel a feketékkel kapcsolatos fehér középosztálybeli sztereotípiáknak. Jó fogyasztóként zabál, nem dolgozik, nagyszájú, de azért szeretnivaló, mert nagy a lelke; heves vérmérsékletû, infantilis fickó, akin nagyokat lehet röhögni és akár sírni is. Gyõzike, mint valami médiacigány, szintén kiszolgálja a romákkal kapcsolatos elõítéleteket" - mondta a roma érdekvédõ szervezet elnöke.

 

Horváth Aladár szerint drámai az ellentmondás a korszerû kormányzati célok, a polgárjogi mozgalom által képviselt elõítéletoldó kommunikációs törekvések, illetve a média által sugallt cigánykép között. "A médiában odáig kellene eljutni, hogy a romákat ne egy idegen kultúra deviáns maradványaiként vagy ufókként mutassák be, hanem mint átlag magyar embereket, akik között ilyen is, olyan is van. Ezzel szemben a mûsorok egy részében a romák szélsõséges, stigmatizáló helyzetekben szerepelnek, meghökkentõ alakokként, és a közvélemény szemében elsõsorban cigányként jelennek meg." A Roma Polgárjogi Alapítvány vezetõje szerint kevés ellenpélda van, egyik ilyen a Rádió C vagy a Megasztár, amelyben a cigány fiatalok nem azért vannak ott, mert cigányszerepet alakítanak, hanem amiért bárki más - a tehetségük miatt.

 

Teleki László, az esélyegyenlõségi minisztérium politikai államtitkára az RTL Klub február 7-én kezdõdõ heti sorozatáról a premier elõtt nem nyilatkozott, de általánosságban annyit elmondott, szerinte a Gyõzike-show-éhoz hasonló mûfajú produkciók, jellegük miatt, "nehéz helyzetbe hozzák azokat a nézõket, akik valós képet akarnak kapni a cigányságról". Hasonló véleményen van Kaltenbach Jenõ kisebbségi ombudsman, aki közölte: általában hatásvadásznak tartja a kereskedelmi tévék realitymûsorait, ezért kockázatosnak tartja az RTL Klub vállalkozását. "Miért nem egy cigánytelepre mennek ki, az lenne az igazi valóságshow ... Nem hiszem, hogy a média sokat tett az elmúlt években a romákkal kapcsolatos elõítéletek leépítésében, azt viszont megmutatta, hogy pénzért mindent lehet" - nyilatkozta a kisebbségi jogok biztosa.

 

A két évvel ezelõtt nagy botrányt kavaró Bazi nagy roma lagzi-t elsõként kritizáló cigány diákcsoport, a Romaversitas tagja, Báder Csaba szerint jobb lett volna, ha nem realityvel kezdõdik a cigányok fõmûsoridõs szerepeltetése. "Mivel a cigányok alig jelennek meg a képernyõn, ezért sokan Gyõzikével azonosíthatják a cigányságot. Ebben a helyzetben más mûfaj alkalmasabb lett volna, hogy az emberek megismerjék a romákat, hogy közelebb kerüljenek a nézõkhöz. Sokat számít majd, hogy Gyõzike lesz-e annyira okos, hogy amikor a cigányságára hivatkozik, akkor csak egyes szám elsõ személyben beszél, és nem azt mondja, mi cigányok ilyenek vagy olyanok vagyunk."
RTL Klub Gáspár Gyõzõ sorozat